LV Eiropas Savienības Oficiālais Vēstnesis C 236/29

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 236/12

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“AGLIO DI VOGHIERA”

EK Nr.: IT-PDO-0005-0638-30.07.2007

AĢIN ( ) ACVN ( X )

1. Nosaukums:

“Aglio di Voghiera”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā II pielikumā):

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Produktu, kam piešķirts aizsargāts cilmes vietas nosaukums “Aglio di Voghiera”, iegūst no Aglio di Voghiera ekotipa ķiplokiem. Tas ir augs ar baltas viendabīgas krāsas sīpoliem, retumis ar rozā svītrojumu. Zvīņlapas, kuras apņem ķiploka daiviņas, ir baltā krāsā, reizēm ar vairāk vai mazāk košām rozā svītrām. Ķiploka sīpola (galviņas) forma ir ieapaļa, viendabīga un kompakta, pamatnes daļā nedaudz saplacināta. Ķiploka galviņu veido dažāda skaita cieši blakus esošas daiviņas ar raksturīgu izliekumu to ārējā daļā. Laižot tirdzniecībā, Aglio di Voghiera ķiplokiem jābūt ar šādām īpašībām: ķiploku galviņas bez puvumiem; bez kaitēkļiem; tīras; kompaktas; bez sala vai saules izraisītiem bojājumiem; bez ārēji redzamiem dzinumiem; bez pārmērīga mitruma to ārējā daļā; bez svešas izcelsmes smaržas un/vai garšas. ACVN “Aglio di Voghiera” var piešķirt tikai tādiem ķiplokiem, kuri pieder pie kategorijas “Extra” un kuru lielums ir vismaz 45 mm, kā arī tādiem, kuri pieder pie kategorijas “Prima’” un kuru lielums ir vismaz 40 mm. Aglio di Voghiera laiž tirdzniecībā šādos veidos: SVAIGI/ZAĻI ĶIPOKI ar zaļu, stingru kātiņu pie galviņas pamatnes un svaigām ārējām zvīņlapām; ķiploka galviņa ir baltā un ziloņkaula baltā krāsā, reizēm ar rozā svītrojumu; saknes ir pelēkbaltā krāsā. DAĻĒJI ŽĀVĒTI ĶIPLOKI: kātiņš nav pilnībā sauss, tas ir zaļā krāsā, pie galviņas pamatnes pamazām kļūst pelēkbalts; ārējās zvīņlapas nav pilnībā sausas, ķiploka galviņa ir baltā un ziloņkaula baltā krāsā, reizēm ar rozā svītrojumu, saknes ir pelēkbaltā krāsā. SAUSI ĶIPLOKI: kātiņš – sauss, pelēkbaltā krāsā, trausls, ārējās zvīņlapas un zvīņlapas, kuras aptver katru daiviņu, ir pilnībā sausas, galviņa – baltā krāsā, galviņā saskatāmas daiviņas, saknes ir ziloņkaula krāsā.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Visas ražošanas darbības jāveic ražošanas apgabalā, jo Aglio di Voghiera īpašības tiek iegūtas, pateicoties ražotāju prasmēm, apgabala klimata raksturīgajām iezīmēm un apgabalā esošās augsnes tipam.

3.6. Īpaši noteikumi griešanai, rīvēšanai, iepakošanai, u. c.:

Zaļš/svaigs produkts jālaiž tirdzniecībā laikā no pirmās novākšanas dienas līdz piektajai dienai pēc tā novākšanas; daļēji žāvēts produkts – no 6. līdz 10. dienai, savukārt sauss produkts – sākot no 11. dienas. Visu iepriekšminēto veidu ķiplokus laiž tirdzniecībā šādos veidos: savītus LIELĀ PĪNĒ (TRECCIA): to veido no 5 līdz 18 ķiploku galviņas, svars – no 400 g līdz 900 g; savītus “EXTRA” LIELĀ PĪNĒ (TRECCIA EXTRA): tajā ir no 8 līdz 80 ķiploku galviņas, svars – no 1 līdz 5 kg; iesaiņotus TĪKLIŅĀ (RETINO): dažāda skaita ķiploku galviņas, svars – no 100 g līdz 500 g; iesaiņotus MAISIŅOS (SACCHI): dažāda skaita ķiploku galviņas, svars – no 1 kg līdz 5 kg; savītus PĪNĒ (TRECCIA): 3 līdz 5 galviņas, svars – no 150 g līdz 500 g; ATSEVIŠĶI ĶIPLOKI: to svars no 50 līdz 100 g. Ķiplokus iesaiņo tīklveida, koka, plastmasas, kartona, papīra un augu izcelsmes dabiskā materiāla iepakojumos. Iesaiņošanai izmantotie iepakojumi jānoslēdz tā, lai saturu nevarētu izņemt, iepakojumu nesaplēšot. Pārdodot atsevišķus ķiplokus, to kātiņam un saknēm jābūt pilnībā nogrieztām. Iesaiņošana jāveic uzmanīgi, lai pārvadāšana un pārāk bieža pārcilāšana neizraisītu ķiploku galviņu izjukšanu un jo īpaši kutikulu saplaisāšanu, tādējādi paverot ceļu pelējuma attīstībai un līdz ar to izraisot produkta bojāšanos.

3.7. Īpaši noteikumi marķēšanai:

Uz katra iesaiņojuma ar salasāmiem un neizdzēšamiem burtiem, kam jābūt uz vienas un tās pašas iepakojuma puses, jānorāda ziņas iesaiņotāja vai nosūtītāja identificēšanai. Uz iepakojumiem turklāt jānorāda uzraksts “Aglio di Voghera” un aizsargāts cilmes vietas nosaukums vai tās saīsinājums ACVN ar burtiem, kas lielāki par burtiem jebkurā citā lietotā norādē, kā arī Kopienas logotips. Ķiplokiem, kurus pārdod atsevišķi, jāpievieno etiķete, uz kuras norādīts nosaukums “Aglio di Voghiera”, atsauce ACVN, Kopienas logotips un ražotāja nosaukums. Logotipam ir apļveida forma, tas ir gaiši zilā krāsā, to veido zīmējums, kurā attēlota ķiploka daiviņas puse, kas ar V burtu sagriezta centrālajā daļā. Daiviņas pamatkrāsa ir dzeltena ar tumšākas krāsas svītrojumu. Apļa vidū slīpā veidā ir uzraksts melnā krāsā Aglio di Voghiera. Apļa iekšpuses augšējā daļā atveidots saīsinājums D.O.P. (ACVN) melnā krāsā. Melnbalto logotipa versiju var izmantot tikai reklāmas nolūkos, šādā gadījumā apaļais logotips ir apvilkts ar melnu līniju. Kad logotips ir uzdrukāts uz etiķetes, tā izmērs nedrīkst pārsniegt 1/3 no kopējā etiķetes izmēra.

4. Precīza ģeogrāfiskā apgabala definīcija:

Aglio di Voghiera ražošanas apgabalā ietilpst šādu Ferrara provinces pašvaldību teritorijas: Voghiera, Masi Torello, Portomaggiore, Argenta un Ferrara.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Aglio di Voghiera audzēšanas apgabals atrodas līdzenumā, kas ir deltas un sateces baseina apvienojums, kurā ir ideāls klimats šā produkta audzēšanai. Apgabalā galvenokārt ir māla, smilšmāla, kā arī māla-dūņu augsnes. Lielais daudzums upes sanesto smilšu nodrošina ūdeņu iesūkšanos pazemē; šī iezīme veicina ķiploku labu augšanu un attīstību, pasargājot to saknes no sapūšanas. Klimatam salīdzinājumā ar citiem apgabaliem šajā līdzenuma daļā raksturīgs mazāks nokrišņu daudzums, lietus līst biežāk pavasara mēnešos, retāk – vasaras mēnešos. Karstās un saulainās vasaras ir labvēlīgas ražas novākšanai un, pateicoties arī Ferrara apgabalam raksturīgajam mitrumam, ļauj Aglio di Voghiera ķiplokus pakāpeniski un lēnām izžāvēt.

5.2. Produkta specifika:

Aglio di Voghiera raksturīgās īpašības ir šādas: mirdzoši baltā krāsa, liela izmēra ieapaļota, viendabīga ķiploka galviņa, ko veido cieši kopā sakļāvušās daiviņas, un jo īpaši ilgstošā uzglabājamība. Ķiploku ķīmiskajā sastāvā ietilpst gaistošās eļļas ļoti līdzsvarotās attiecībās, sēra savienojumi, fermenti, vitamīns B, minerālsāļi un flavonoīdi. Vēl viena, ne mazāk būtiska iezīme ir īpašā ģenētiskā identitāte, ko pierāda ar DNS amplifikācijas metodēm, proti, produkts iegūts dabiskās selekcijas veidā, izmantojot selekcijas metodes, kas nodotas no paaudzes paaudzē.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Aglio di Voghiera īpašības veido ne tikai cilvēciskie faktori, bet arī cieša saikne ar vidi. Produktam piemītošās īpašības, kas minētas 5.2. punktā, veidojušās, pateicoties augsnei, kādā tas audzēts. Pateicoties māla, smilšmāla, māla-dūņu augsnēm, kurās upju sanestās smiltis veicina pazemes ūdeņu iesūkšanos, ķiploku galviņas iegūst tām raksturīgo ilgstošo uzglabājamību, augšanas ātrumu, mirdzoši balto krāsu un jo īpaši tām raksturīgo viendabīgo un kompakto formu. Ķiplokus veģetatīvi pavairojot ar labākajiem vairsīpoliņiem, iegūst fermentu, vitamīnu un minerālsāļu vienmērīgu līdzsvaru, kas ķiplokam piešķir īpašo ģenētisko identitāti. Kā iepriekš minēts, cita spēcīga saikne, kas padara Aglio di Voghiera tik īpašu, ir cilvēciskais faktors. Tieši cilvēks vienmēr ir īpašu rūpību veltījis pareizai apūdeņošanai gan augu sēšanas laikā, gan arī tuvojoties ražas novākšanai, gadu gaitā uzlabojot no paaudzes paaudzē mantotās prasmes, no iepriekšējās kultūras atlasot labākos ķiploku vairsīpoliņus, izvēloties lielākās un veselākās ķiploku galviņas, kā arī izcili prasmīgi spējis sagatavot un apstrādāt ķiploku galviņas, ar rokām sasienot saišķus, savijot lielās pīnes, pīnes un atlasot atsevišķus ķiplokus, un, visbeidzot, nodevis lietošanai īpaši garšīgas receptes. Antīkās Voghenza nesenās un vēsturiskās arheoloģiskās liecības apstiprina, ka šim apgabalam bija būtiska loma, pateicoties Po upes deltai, vismaz līdz VII gadsimtam pēc Kristus dzimšanas. Beidzoties Agrajiem viduslaikiem, dižciltīgā Este ģimene no Ferrara atsāka Voghiera teritorijā audzēt visas iespējamās kultūras, īpašu uzmanību pievēršot tādiem dārzeņiem kā salāti, aromātiskajiem augiem un garšaugiem, un it īpaši ķiplokiem. Kopš Este ģimenes aizbraukšanas 1598. gadā šajā jomā iegūtā pieredze netika zaudēta, jo citi ievērojami zemesīpašnieki spēja novērtēt šīs auglīgās augsnes, kuras stiepjas gar Po upes senleju un kas vēl aizvien ļauj nodarboties ar tādas specifiskas kultūras audzēšanu kā ķiploki.

Atsauce uz specifikācijas publikāciju:

Valdība ir uzsākusi valsts iebildumu procedūru, ACVN “Aglio di Voghiera” atzīšanas pieteikumu 2007. gada 30. maijā publicējot Itālijas Republikas Oficiālā Vēstneša 124. numurā (Gazzetta Ufficiale della Repubblica Italiana).

Ražošanas specifikācijas konsolidētā versija ir pieejama vietnē:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg vai